Арцём Салавей

**Арцём Салавей** ( 1 лістапада 1990 году) — колішні беларускі футбаліст, паўабаронца.

## Кар’ера
Выхаванец СДЮШАР гораду Бярозы. З 2007 году гуляў за менскае «Дынама»» — спачатку за дубль, потым пачаў праходзіць у асноўную каманду. У 2010 годзе выправіўся ў арэнду ў жодзінскае «Тарпэда», а на наступны год падпісаў кантракт з гэтым клюбам. У сэзоне 2011 году стаў найлепшым бамбардзірам каманды і адным з найлепшых у чэмпіянаце, паклаўшы на свой рахунак 11 галоў.

У студзені 2013 году падпісаў кантракт на 2,5 году зь екацярынбурскім «Уралам», але за асноўную каманду правёў толькі адзін матч. У ліпені 2013 году кантракт з «Уралам» быў скасаваны. У верасьні 2013 году падпісаў кантракт з гарадзенскім «Нёманам». У гарадзенскім клюбе хутка замацаваўся на пазыцыі правага паўабаронцы. У сэзоне 2014 году, аднак, зьяўляўся на полі эпізадычна. У кастрычніку 2014 году на ўзаемную згоду пакінуў «Нёман».

У студзені 2015 году падпісаў кантракт зь «Віцебскам», які пасьля трохгадовага перапынку вярнуўся ў Найвышэйшую лігу. У «Віцебску» трывала замацаваўся ў асноўным складзе, выкарыстоўваўся ў тым ліку ў якасьці нападніка. У сэзоне 2016 году з 9 галамі стаў адным з найлепшых бамбардзіраў каманды і дапамог ёй заняць шостае месца ў Найвышэйшай лізе. У лютым 2018 году перайшоў у менскае «Дынама». Пачынаў сэзон 2018 году ў пачатковым складзе менчукоў, а пазьней пачаў перадусім выходзіць на замену. У студзені 2019 году, не зважаючы на заканчэньне кантракту, трэнаваўся з «Дынама», аднак неўзабаве пакінуў клюб

У студзені 2019 году вярнуўся ў «Тарпэда-БелАЗ»», склаўшы двухгадовую працоўную дамову. Спачаку гуляў у стартавым складзе, пазьней пачаў часьцей выходзіць на замену ці заставацца на лаўцы запасных. У пачатку 2020 году апынуўся непатрэбным новаму галоўнаму трэнэру жодзінцаў Юрыю Пунтусу, аднак новую каманду не знайшоў, і толькі пасьля пачатку сэзону пакінуў «Тарпэда-БелАЗ». Да лета 2020 году пэўны час трэнаваўся зь «Віцебскам», а ў ліпені стаў гульцом салігорскага «Шахцёра». Аднак за каманду гэтак і не згуляў, заставаўся толькі на лаўчы запасных, і ў верасьні 2020 году быў аддадзены ў арэнду ў ««Гарадзею». У сьнежні 2020 году па заканчэньні кантракту пакінуў «Шахцёр».

У пачатку 2021 году стаў гульцом рэчыцкага «Спадарожніка». Пакінуў каманду ў чэрвені 2021 году празь фінансавыя цяжкасьці клюбу, пасьля чаго завяршыў прафэсійную кар’еру.

### Міжнародная
Гуляў за моладзевую зборную Беларусі, але ўлетку 2011 пасьля канфлікту з галоўным трэнэрам Юрыем Шуканавым перастаў выклікацца ў складу каманды. Улетку 2012 году, пасьля зыходу Шуканава, вярнуўся ў каманду.

Таксама выступаў за алімпійскую зборную краіны. На Алімпійскіх гульнях 2012 году згуляў дзьве сустрэчы. У ліпені 2017 году выступаў за другую зборную Беларусі на Кубку Караля ў Тайляндзе.

## Дасягненьні
* Бронзавы прызэр чэмпіянату Беларусі: 2018
* Удзельнік летніх Алімпійскіх гульняў: 2012
* У сьпісе 22 найлепшых футбалістаў чэмпіянату Беларусі: 2016

## Статыстыка

## Сям’я
Малодшы брат Андрэй — таксама футбаліст.

## Крыніцы

## Вонкавыя спасылкі
* Статыстыка «ПБ-Инфо»

Катэгорыя:Нарадзіліся ў Бярозе
Катэгорыя:Беларускія футбалісты
Катэгорыя:Беларускія футбалісты і футбалісткі на Алімпійскіх гульнях
Катэгорыя:Футбалісты і футбалісткі на летніх Алімпійскіх гульнях 2012 году